Brian Mikkelsen (KF), 2006-11-15:
Vi har lavet en kolossal offensiv med hensyn til kulturaktiviteter i provinsen.
Vi har lavet en provinspulje, som pumper over 80 mio. kr. ud i provinsaktiviteter de kommende 4 år.
Vi har løftet egnsteaterpuljen op på et niveau, som den aldrig nogen sinde har haft, et historisk højt niveau; vi giver i millionvis af kroner i bevillinger til landsdelsscenerne og til vores symfoniorkestre; vi giver i millionvis af kroner til vores museer, der ligger rundtomkring i det danske land.
Og med den ene pulje efter den anden løfter vi også bevillingerne til museerne.
Så alt i alt synes jeg, at det går ganske godt med at støtte aktiviteterne i provinsen.
Det er en noget fantasifuld udlægning af situationen for det danske teaterliv uden for de større byer, som spørgeren her ridser op.
Det svarer til det klassiske spørgsmål: Er du holdt op med at slå din kone?
Sagen er jo den, at vi sammen med Dansk Folkeparti har løftet niveauet, har tilført området midler til et historisk højt niveau.
Samtidig omlægges den lovbundne refusionsordning til en rammestyret refusionsordning, hvor den årlige statslige refusion af kommunernes tilskud til egnsteatrene fastsættes i de årlige finanslove.
Men som man kan se af finansloven, kommer flere penge ind i ordningen.
Man kan såmænd blot slå op i finansloven, så kan man se, at der over de kommende 4 år kommer flere penge ind, end der nogen sinde har været før.
Da der altså fortsat vil være en refusionsordning med flere penge i ordningen, vil kommunerne fortsat have et stærkt incitament til at satse på teatre uden for de større danske byer.
Vi har på en række andre kulturområder haft eksisterende rammestyrede refusionsordninger i mange år, både under den tidligere regering og under den nuværende regering, og det har fungeret ganske tilfredsstillende.
Der er altså ikke på de her områder set svigtende motivation fra kommunerne.
Det tror jeg heller ikke spørgeren lagde mærke til, da spørgeren tidligere var kulturminister, hvor man også havde de her refusionsordninger.
Der er altså ikke tale om, at vi stopper for nogen som helst aktiviteter.
Vi fremmer aktiviteterne.
Vi giver flere penge end nogen sinde før.
Jeg synes også, at jeg her vil sige – det ved spørgeren selvfølgelig godt, for spørgeren er med i et forlig på området – at Det Danske Teaters fremtid ikke er uvis.
Det er jo op til Københavns Teaters afgørelse.
Vi har i det forlig, som spørgeren selv er med i, besluttet, hvad der skal ske med Folketeatret.
Mig bekendt er det også en forudsætning for opbakning til fusionsplanen, også for spørgeren, at Det Danske Teater opretholder sit nuværende aktivitetsniveau, hvad angår turnéaktiviteterne, og det er derfor min forventning, at de danske teaterforeninger også fremover vil kunne blive tilbudt forestillinger fra Det Danske Teater på samme kvantitative niveau som hidtil.
Hertil kommer turnéforestillinger fra Den Jyske Opera, hvor den her regering har puttet flere penge i det; Peter Schaufuss Balletten, som denne regering har puttet flere penge ind i; Det Kongelige Teater, hvor der ikke er lagt op til ændringer af aktivitetsniveauet.
Endelig er der en lang række mindre teatre og teaterkompagnier, som turnerer rundt i landet som en del af deres virksomhed.
Så der er rigeligt af forestillinger, som kommer rundt i landet, hvilket betyder, at publikum rundtomkring i landet får tilbudt kvalitetsforestillinger på et højt, flot niveau, hvilket betyder, at man får lov til at se noget spændende teater, også i provinsen.
Så det er altså ikke min opfattelse, at teaterlivet uden for de større byer på nogen måde er truet, tværtimod.
Med de nye bevillinger til teaterområdet, som regeringen og Dansk Folkeparti har sikret ved den indgåede finanslovaftale, vil der blive mere teater uden for de store byer, end der nogen sinde har været før.
Det er ubestrideligt.
Der vil være mere teater, end der nogen sinde har været før.
Der er flere penge i ordningen.